**ՈՒՂԵՐՁ**

Սիրելի՛ աշակերտներ, հերթական Վերջին զանգն ազդարարում է, որ ևս մեկ տարի գլորվեց բոլորիս ուսումնառության ժամանակահատվածից:

Բոլորս ենք սովորում մեր ամբողջ կյանքի ընթացքում, և Վերջին զանգն անցած փորձն ու գիտելիքները գնահատելու հնարավորություն է մեզ համար:

Մեծ թե փոքր հուզվում ենք այս խորհրդանշական զանգի ղողանջից, և դա պահատական չէ: Ամենահաճելի ու ամենաանմոռաց տարիները հենց դպրոցական տարիներն են. եթե դուք ուզում եք շուտ ոտք դնել կյանք, մենք ամեն ինչ կտայինք ևս մեկ անգամ դպրոցական նստարանին որպես աշակերտ նստելու համար:

Վստահ եմ, որ դպրոցից տանելու եք անհրաժեշտ գիտելիքներ, փորձ և մարդկային մեծագույն արժեքներ. հավատացե՛ք, վերջինս ամենակարևորն է: Եղե՛ք բարի, հոգատար, սրտացավ ու պահանջատեր: Սիրե՛ք ձեր հայրենիքն ու ձեր համայնքը, փորձե՛ք օգտակար լինել նրանց ձեր ամենօրյա աշխատանքով:

Սիրելի՛ տասներկուերորդցիներ, ձեր ապագայի ընտրությունն արդեն կատարված է, մնում է հստակ ու վստահ քայլերով գնաք ձեր ընտրած ճանապարհով՝ փորձելով չվախենալ դժվարություններից, պայքարելով սեփական իրավունքների համար և մշտապես լինելով առաջնորդ:

Հարգարժա՛ն մանկավարժներ, դուք ևս մեկ անգամ պատվով կատարեցիք ձեր առաքելությունը՝ կյանք ճանապարհելով նոր սերունդ: Թե ինչպիսին կլինի այն, մեծապես կախված է ձեր սերմանած սկզբունքներից և արժեհամակարգից: Մաղթում եմ ձեզ առողջություն և նվիրում ձեր գործին: Դժվար է ուսուցչի աշխատանքը, բայց՝ ամենահիշարժանը. մենք երբեք չենք մոռանում մեր ուսուցիչներին:

Շնորհավո՛ր Վերջին զանգ, թող զանգի ղողանջները միայն լավն ու բարին, պայծառն ու լուսավորը ավետեն:

**Համայնքի ղեկավար՝ Հ.Շահգալդյան**